b'\n_START_ARTICLE_\nCalceva, Bolgrad\n_START_SECTION_\nIstoric\n_START_PARAGRAPH_\n\xc3\x8en apropiere de vatra satului, s-au descoperit urmele unei a\xc8\x99ez\xc4\x83ri omene\xc8\x99ti de la sf\xc3\xa2r\xc8\x99itul epocii bronzului, din primele secole \xc3\xae.Hr. Teritoriul actual al satului a apar\xc8\x9binut Principatului Moldovei p\xc3\xa2n\xc4\x83 \xc3\xaen 1812._NEWLINE_Prin Tratatul de pace de la Bucure\xc8\x99ti, semnat pe 16/28 mai 1812, \xc3\xaentre Imperiul Rus \xc8\x99i Imperiul Otoman, la \xc3\xaencheierea r\xc4\x83zboiului ruso-turc din 1806 \xe2\x80\x93 1812, Rusia a ocupat teritoriul de est al Moldovei dintre Prut \xc8\x99i Nistru, pe care l-a al\xc4\x83turat \xc8\x9ainutului Hotin \xc8\x99i Basarabiei/Bugeacului luate de la turci, denumind ansamblul Basarabia (\xc3\xaen 1813) \xc8\x99i transform\xc3\xa2ndu-l \xc3\xaentr-o gubernie \xc3\xaemp\xc4\x83r\xc8\x9bit\xc4\x83 \xc3\xaen zece \xc8\x9binuturi (Hotin, Soroca, B\xc4\x83l\xc8\x9bi, Orhei, L\xc4\x83pu\xc8\x99na, Tighina, Cahul, Bolgrad, Chilia \xc8\x99i Cetatea Alb\xc4\x83, capitala guberniei fiind stabilit\xc4\x83 la Chi\xc8\x99in\xc4\x83u). Pentru a-\xc8\x99i consolida st\xc4\x83p\xc3\xa2nirea asupra Basarabiei, autorit\xc4\x83\xc8\x9bile \xc8\x9bariste au sprijinit \xc3\xaencep\xc3\xa2nd din anul 1812 stabilirea \xc3\xaen sudul Basarabiei a familiilor de imigran\xc8\x9bi bulgari din sudul Dun\xc4\x83rii, ace\xc8\x99tia primind terenuri de la ocupan\xc8\x9bii ru\xc8\x99i ai Basarabiei._NEWLINE_\xc3\x8en urma Tratatului de la Paris din 1856, care \xc3\xaencheia R\xc4\x83zboiul Crimeii (1853-1856), Rusia a retrocedat Moldovei o f\xc3\xa2\xc8\x99ie de p\xc4\x83m\xc3\xa2nt din sud-vestul Basarabiei (cunoscut\xc4\x83 sub denumirea de Cahul, Bolgrad \xc8\x99i Ismail). \xc3\x8en urma acestei pierderi teritoriale, Rusia nu a mai avut acces la gurile Dun\xc4\x83rii. \xc3\x8en urma Unirii Moldovei cu \xc8\x9aara Rom\xc3\xa2neasc\xc4\x83 din 1859, acest teritoriu a intrat \xc3\xaen componen\xc8\x9ba noului stat Rom\xc3\xa2nia (numit p\xc3\xa2n\xc4\x83 \xc3\xaen 1866 "Principatele Unite ale Valahiei \xc8\x99i Moldovei")._NEWLINE_Instalarea administra\xc8\x9biei moldovene\xc8\x99ti \xc3\xaen sudul Basarabiei a dus la nemul\xc8\x9bumiri \xc3\xaen r\xc3\xa2ndul coloni\xc8\x99tilor bulgari, ale c\xc4\x83ror agita\xc8\x9bii s-au desf\xc4\x83\xc8\x99urat cu banii \xc8\x99i sprijinul Imperiul \xc8\x9aarist . De\xc8\x99i statul moldovenesc \xc8\x99i apoi cel rom\xc3\xa2n p\xc4\x83strase toate drepturile coloni\xc8\x99tilor bulgari \xc8\x99i g\xc4\x83g\xc4\x83uzi a\xc8\x99eza\xc8\x9bi dup\xc4\x83 1812 de administra\xc8\x9bia rus\xc4\x83, de\xc8\x99i fusese aprobat\xc4\x83 prin lege \xc3\xaenfiin\xc8\x9barea de \xc8\x99coli primare de limb\xc4\x83 bulgar\xc4\x83, a unei biblioteci \xc8\x99i a unei tipografii la Bolgrad (1860) \xc8\x99i se deschisese \xc3\xaen 1858 Liceul bulgar din Bolgrad, coloni\xc8\x99tii bulgari au fost nemul\xc8\x9bumi\xc8\x9bi \xc3\xaen continuare._NEWLINE_\xc3\x8en anul 1860, guvernul Principatelor Rom\xc3\xa2ne a \xc3\xaenceput s\xc4\x83 recruteze solda\xc8\x9bi din satele din sudul Basarabiei. Nemul\xc8\x9bumi\xc8\x9bi de aceste lucruri, coloni\xc8\x99tii bulgari au ales \xc3\xaen 1861 o delega\xc8\x9bie de 500 de reprezentan\xc8\x9bi din toate satele locuite de ei \xc8\x99i au trimis-o la Bolgrad pentru a discuta cu organele administrative rom\xc3\xa2ne\xc8\x99ti. Coloni\xc8\x99tii bulgari s-au adunat \xc3\xaen pia\xc8\x9ba din centrul ora\xc8\x99ului Bolgrad unde au manifestat violent. Comandantul militar al ora\xc8\x99ului a cerut manifestan\xc8\x9bilor s\xc4\x83-i predea pe organizatori pentru a fi judeca\xc8\x9bi. Nereu\xc8\x99ind s\xc4\x83 dialogheze cu agitatorii, autorit\xc4\x83\xc8\x9bile au fost nevoite s\xc4\x83 trag\xc4\x83 asupra manifestan\xc8\x9bilor, unii dintre ace\xc8\x99tia murind, iar al\xc8\x9bii fiind r\xc4\x83ni\xc8\x9bi. Ceilal\xc8\x9bi participan\xc8\x9bi la protest au fugit \xc3\xaen Bulgaria \xc8\x99i \xc3\xaen Rusia._NEWLINE_\xc3\x8en anul 1861, coloni\xc8\x99tii bulgari din Basarabia, fugi\xc8\x9bi din localit\xc4\x83\xc8\x9bile retrocedate de Rusia c\xc4\x83tre Principatul Moldovei, s-au stabilit \xc3\xaen Rusia, unde au fondat satul Calceva, la o distan\xc8\x9b\xc4\x83 de 6\xc2\xa0km de frontiera ruso-rom\xc3\xa2n\xc4\x83. \xc3\x8en urma Tratatului de pace de la Berlin din 1878, Rom\xc3\xa2nia a fost constr\xc3\xa2ns\xc4\x83 s\xc4\x83 cedeze Rusiei sudul Basarabiei._NEWLINE_La \xc3\xaenceputul secolului al XX-lea, satul avea 2.278 locuitori \xc8\x99i 350 de case . Mul\xc8\x9bi s\xc4\x83teni au fost concentra\xc8\x9bi \xc3\xaen armata \xc8\x9barist\xc4\x83 \xc8\x99i au participat la r\xc4\x83zboiul ruso-japonez din 1904-1905, la Primul R\xc4\x83zboi Mondial \xc8\x99i la Marea Revolu\xc8\x9bie din octombrie 1917. \xc3\x8en ianuarie 1918, activi\xc8\x99tii bol\xc8\x99evici au preluat conducerea \xc3\xaen sat. Interven\xc8\x9bia armatei rom\xc3\xa2ne a dus la \xc3\xaen\xc4\x83bu\xc8\x99irea rebeliunii bol\xc8\x99evice._NEWLINE_Dup\xc4\x83 Unirea Basarabiei cu Rom\xc3\xa2nia la 27 martie 1918, satul Calceva a f\xc4\x83cut parte din componen\xc8\x9ba Rom\xc3\xa2niei, \xc3\xaen Plasa Bolgrad a jude\xc8\x9bului Ismail. Pe atunci, majoritatea popula\xc8\x9biei era format\xc4\x83 din bulgari, exist\xc3\xa2nd \xc8\x99i o comunitate mic\xc4\x83 de rom\xc3\xa2ni. La recens\xc4\x83m\xc3\xa2ntul din 1930, s-a constatat c\xc4\x83 din cei 3.944 locuitori din sat, 3.882 erau bulgari (98.43%), 26 rom\xc3\xa2ni (0.66%), 11 ru\xc8\x99i (0.28%), 7 evrei, 6 turci \xc8\x99i 2 g\xc4\x83g\xc4\x83uzi._NEWLINE_\xc3\x8en perioada interbelic\xc4\x83, satul s-a aflat \xc3\xaen aria de interes a activi\xc8\x99tilor bol\xc8\x99evici din URSS, ace\xc8\x99tia distribuind clandestin \xc8\x9b\xc4\x83ranilor pliante \xc8\x99i arme cu scopul de a preg\xc4\x83ti o insurec\xc8\x9bie armat\xc4\x83. Mai mul\xc8\x9bi s\xc4\x83teni au participat la R\xc4\x83scoala de la Tatarbunar din 1924, organizat\xc4\x83 de bol\xc8\x99evicii din URSS. Ei au fost aresta\xc8\x9bi \xc8\x99i adu\xc8\x99i \xc3\xaen fa\xc8\x9ba justi\xc8\x9biei._NEWLINE_Ca urmare a Pactului Ribbentrop-Molotov (1939), Basarabia, Bucovina de Nord \xc8\x99i \xc8\x9ainutul Her\xc8\x9ba au fost anexate de c\xc4\x83tre URSS la 28 iunie 1940. Dup\xc4\x83 ce Basarabia a fost ocupat\xc4\x83 de sovietici, Stalin a dezmembrat-o \xc3\xaen trei p\xc4\x83r\xc8\x9bi. Astfel, la 2 august 1940, a fost \xc3\xaenfiin\xc8\x9bat\xc4\x83 RSS Moldoveneasc\xc4\x83, iar p\xc4\x83r\xc8\x9bile de sud (jude\xc8\x9bele rom\xc3\xa2ne\xc8\x99ti Cetatea Alb\xc4\x83 \xc8\x99i Ismail) \xc8\x99i de nord (jude\xc8\x9bul Hotin) ale Basarabiei, precum \xc8\x99i nordul Bucovinei \xc8\x99i \xc8\x9ainutul Her\xc8\x9ba au fost alipite RSS Ucrainene. La 7 august 1940, a fost creat\xc4\x83 regiunea Ismail, format\xc4\x83 din teritoriile aflate \xc3\xaen sudul Basarabiei \xc8\x99i care au fost alipite RSS Ucrainene . Imediat dup\xc4\x83 ocuparea Basarabiei, autorit\xc4\x83\xc8\x9bile sovietice au deportat mai multe familii de \xc8\x9b\xc4\x83rani chiaburi \xc3\xaen Siberia._NEWLINE_\xc3\x8en perioada 1941-1944, toate teritoriile anexate anterior de URSS au reintrat \xc3\xaen componen\xc8\x9ba Rom\xc3\xa2niei. Apoi, cele trei teritorii au fost reocupate de c\xc4\x83tre URSS \xc3\xaen anul 1944 \xc8\x99i integrate \xc3\xaen componen\xc8\x9ba RSS Ucrainene, conform organiz\xc4\x83rii teritoriale f\xc4\x83cute de Stalin dup\xc4\x83 anexarea din 1940, c\xc3\xa2nd Basarabia a fost rupt\xc4\x83 \xc3\xaen trei p\xc4\x83r\xc8\x9bi._NEWLINE_\xc3\x8en iunie 1944, \xc3\xaen satul Calceva a fost \xc3\xaenfiin\xc8\x9bat primul colhoz. \xc3\x8en anul 1954, Regiunea Ismail a fost desfiin\xc8\x9bat\xc4\x83, iar localit\xc4\x83\xc8\x9bile componente au fost incluse \xc3\xaen Regiunea Odesa._NEWLINE_\xc3\x8encep\xc3\xa2nd din anul 1991, satul Calceva face parte din raionul Bolgrad al regiunii Odesa din cadrul Ucrainei independente. \xc3\x8en prezent, satul are 3.536 locuitori, preponderent bulgari.\n_START_SECTION_\nEconomie\n_START_PARAGRAPH_\nLocuitorii satului Calceva se ocup\xc4\x83 \xc3\xaen principal cu agricultura. Se cultiv\xc4\x83 cereale \xc8\x99i vi\xc8\x9b\xc4\x83 de vie. \xc3\x8encep\xc3\xa2nd din anii \'60 ai secolului al XX-lea, colhozul este specializat \xc3\xaen produc\xc8\x9bia de carne de porc. De asemenea, aici s-a \xc3\xaenfiin\xc8\x9bat o fabric\xc4\x83 de c\xc4\x83r\xc4\x83mid\xc4\x83.'